
Termékinnovációk árképzése: elmélet és gyakorlat

Magyarország mindig híres volt a találmányairól. Ez napjainkban is így van? Évente több száz magyar szabadalmat jelentenek be. 2012-ben 748-at. Ugyanebben az évben 363 683 millió forintot költöttek kutatás-fejlesztésre hazánkban. Ezek az értékek azonban lényegesen az európai átlag alatt állnak. Az innováció alapvető szükséglet egy ország gazdasági fejlődéséhez. Iparágtól függetlenül minden vállalat érdekelt a hatékonyságuk növelésében, valamint a gazdasági és a társadalmi fejlődésben.
Gyakori probléma, hogy a magyar feltalálóknak hazánkban nincs lehetősége az új termék gyártására a nagyszabású költségek miatt, vagy nincs kereslet az ára, vagy a rossz kommunikáció miatt. Rendkívül körülményes ezen termékek megfelelő ármeghatározása a magyar piacon. Több sikeres terméket a feltalálók külföldön értékesítenek.
A kutatásom célja, hogy megvizsgáljam, a magyar termékinnovációk elérik-e a célpiacot hazánkban, hogyan hasznosulhatnak a társadalomban, és ezek árképzését mi alapján, hogyan valósítják meg, valamint hogy a helyes árképzés mennyiben változtatna a cég sikerességén.
Az árképzésnek fontos szerepe van az új termékek bevezetésekor. Nehéz meghatározni, hogy mi is az optimális ár, amellyel megtérülnek a kutatás-fejlesztés és a gyártás költségei is, ugyanakkor a vásárlók, fogyasztók számára is képvisel olyan értéket, melyet hajlandóak megfizetni.
Kutatásom során feldolgoztam a szakirodalmat innováció és árképzés területén. Innováción belül marketing modelleket, sikertényezőket, és nemzetközi viszonylatot; árképzés témakörben pedig nemzetközi árképzést, árképzési módszereket, valamint ármeghatározó modelleket tanulmányoztam. Mindemellett konkrét vállalati árképzési gyakorlatokat elemeztem.



